זאב דגני

זאב דגני (נולד ב-1951) הוא איש חינוך ישראלי. ממקימי החוג לחינוך במכללת תל-חי ומנהל הגימנסיה העברית "הרצליה" בתל אביב.

ביוגרפיה 
זאב דגני נולד באוקראינה בברית המועצות, בן להורים ניצולי השואה, שעלו לישראל כשהיה בן 10. המשפחה גרה תחילה בקיבוץ, ואז עברה ללוד. בתיכון למד בבית הספר הריאלי בחיפה. לאחר התיכון למד לתואר ראשון בפילוסופיה ואנגלית באוניברסיטת תל אביב, והמשיך לתואר שני ולדוקטורט באוניברסיטה העברית בירושלים שעסק בוולטר בנימין ואסכולת פרנקפורט, אותו סיים ב-1985.

בהמשך ניהל את בית אלישבע בירושלים, ובשנים 1989–1995 ניהל את תיכון עירוני ד'. בשנים 1996–2000 הקים וניהל את החוגים לחינוך וללימודי שלום במכללת תל חי. בשנים 2000–2006 היה ראש התכנית למנהיגות צעירה בפריפריה במכון מנדל למנהיגות. בשנת 2007 ניהל יחד עם ד"ר ת'אבת אבו ראס את יוזמת "אופק חדש" – יוזמה ערבית-יהודית לפיתוח מודלים להתמודדות עם סכסוכים ולבניית חברה משותפת, והשתתף בצוות מומחים בנושא הכללה חברתית בחטיבה למדיניות חברתית ופיתוח במחלקה לעניינים כלכליים וחברתיים של האו"ם. ביולי 2008 מונה למנהל הגימנסיה העברית "הרצליה" בתל אביב. הוא חבר בחבר הנאמנים של המכללה האקדמית בית ברל.

דגני ידוע בדעותיו הליברליות ועמדותיו השנויות במחלוקת, ובמהלך השנים עוררו אמירות והחלטות שלו סערות ציבוריות. בשנת 2010 סירב להשתתף בתוכנית משותפת של משרד החינוך וצה"ל במסגרתה נפגשים קצינים עם מורי בתי הספר, על מנת שצוותי ההוראה יפעלו בהמשך לעידוד בני הנוער להתגייס ולשרת שירות קרבי בצה"ל. דגני הוא מהמתנגדים למסעות בני נוער לפולין. בשנת 2016 זומן לשימוע במשרד החינוך לאחר שאישר הרצאה של ארגון "שוברים שתיקה" בפני תלמידי בית הספר. ב-2019 הוביל מחאה בשיתוף המורים והתלמידים נגד גירוש ילדי מהגרים ופליטים. בינואר 2023 קרא להקמת ישיבת הסדר חילונית שתהיה מקבילה למסלול הקיים לחיילים דתיים. בספטמבר 2023 התפטר מתפקידו לאחר שבלחץ משרד החינוך ביטל הוועד המנהל של בית הספר אירוע שבו תלמידים ובוגרי תיכונים תכננו להציג מכתב המודיע על סרבנותם לשרת בצה"ל לנוכח הרפורמה המשפטית.

דגני הוא גם יו"ר עמותת החממה האקולוגית בעין שמר, שהוקמה בשנת 1977 על ידי אביטל גבע, וזכתה בשנת 2023 באות הנשיא להתנדבות. בעקבות היכרותו עם גבע, יזם דגני בשנת 2013 את פרויקט גידול האצות בגימנסיה, במסגרתו מגדלים התלמידים על גג בית הספר אצות ספירולינה המכילות כ-70% חלבון. תלמידי הפרויקט שמגדלים את האצות מעבירים את הידע והניסיון שלהם לעמיתיהם בבתי ספר בקהילות מוחלשות בעולם המתפתח: באתיופיה, בדרום אפריקה, ברואנדה, בקונגו, באוגנדה ובקניה.

קישורים חיצוניים 
 רביב דרוקר, המקור: זאב בודד - המנהל הכי הפוליטי בישראל, רשת 13, 29 באוגוסט 2018

הערות שוליים 

מנהלי גימנסיה הרצליה
אנשי חינוך ישראלים
עולים בשנות ה-1960
ישראלים ילידי ברית המועצות
ישראלים שנולדו ב-1951